[{"text_idx": "#000001", "text": "1960tik gaur egunera arte izandako giza eskubideen urraketak ikertuko ditu Aranzadik"}, {"text_idx": "#000004", "text": "Zestoako Udalak eta Aranzadi zientzia elkarteak memoria historikoa berreskuratzeko bigarren akordioa sinatu dute. Hitzarmen horri esker, 60. hamarkadatik gaur egunera arte indarkeria mota desberdinek Zestoan eragindako giza eskubideen urraketak ikertu eta jasoko ditu elkarteak. Joan den ostiralean eman zuten akordioaren berri Mikel Arregi alkateak, Garikoitz Mendizabal EAJren udal bozeramaileak eta Javi Buces Aranzadiko ikertzaileak."}, {"text_idx": "#000005", "text": "Legealdiaren hasieran sinatu zuten lehen hitzarmena Udalak eta Aranzadik, 1936ko gerra eta gerraostea Zestoan nola bizi izan zen ikertzeko helburuarekin. Lana bi fasetan egin dute dute. Lehenengoan Aranzadiko historialariek artxibo ezberdinak kontsultatu dituzte: tokikoak, militarrak, estatalak... Bigarren fasean, berriz, lan antropologikoa egin dute, testigantzak jasota. Testigantzak jasotzeko Oroimen Bulegoa jarri zuten martxan. Hitzarmenaren baitan bi hitzaldi ere antolatu zituzten. Pandemiak bete-betean harrapatu zuen ikerketa prozesua, eta Saseta defentsa sistemaren inguruko hitzaldia eta Oroimen Bulegoaren bulego egun bat egin gabe gelditu ziren. Pandemia pasata, lehenengo fasea itxiko dute azaroaren 30ean. Izan ere, egun horretan egingo dute Saseta defentsa sistemaren inguruko hitzaldia eta horrez gain Oroimen Bulegoa zabalik egongo da. Egindako ikerlan guztiarekin liburu bat argitaratuko du Udalak datozen hilabeteetan."}, {"text_idx": "#000006", "text": "Udalak eta Aranzadik sinatu duten akordio berriarekin 1960tik gaur egunera bitartean Zestoan gertatutakoa ikertuko du zientzia elkarteak. Mikel Arregi alkatearen arabera \u201cbeharrezkoa\u201d eta \u201cezinbestekoa\u201d da ikerlan hori egitea: \u201cBiktima guztiek dute egia, justizia eta erreparaziorako eskubidea. Maila batean euskal gatazkaren ondorioak pairatzen ari gara oraindik. Ikerlan hau egitea ezinbestekoa iruditzen zaigu, eta lan hori egiteko elkarterik egokiena Aranzadi dela uste dugu, ikuspegi neutral eta zientifikoa duelako\u201d. Horrez gain, udalean dauden bi indar politikoak \u201cikuspegiak ikuspegi\u201d baina \u201cmaila batean\u201d adostasun batera iritsi direla aipatu zuen Arregik."}]